Oljefondet kaster ut kull

Oljefondet kaster ut 15 kullselskaper og setter 11 til observasjon, etter at Stortinget i fjor vedtok at fondet skulle ut av kull.

UTELUKKER KULL: Oljefondet fortsetter utelukkelsene av kullselskaper, og legger 15 nye selskaper i blant annet USA og Kina til på listen, som nå teller 59 utelukkede kullselskaper og 11 under observasjon. Dette er et illustrasjonsfoto av Eons kullkraftverk Maasvlakte i Rotterdam. Vis mer byoutline Foto: Eon

Publisert: Oppdatert: 22. desember 2016 07:46 , Publisert: 21. desember 2016 10:21

Dermed har fondet totalt kastet ut 59 kullselskaper av sin portefølje.

Årsaken er Stortingets vedtak om at fondet ikke skal investere i selskaper som driver med kull, og som ikke har noen planer om å redusere sine klimautslipp.

– Norges Bank har besluttet å utelukke ytterligere 15 selskaper fra Statens pensjonsfond utland etter vurdering opp mot det produktbaserte kullkriteriet i retningslinjene for observasjon og utelukkelse, skriver fondet.

11 til observasjon

Oljefondets retningslinjer åpner for å sette selskaper til observasjon i en periode i tilfeller der det er tvil om selskapene faktisk jobber for å kutte sine utslipp og redusere kulleksponeringen.

Les også Miljøbevegelsen jubler begeistret over kull-kutt

– Norges Bank har med denne begrunnelsen besluttet å sette ytterligere 11 selskaper til observasjon, skriver fondet i en melding.

Det er Norges Banks hovedstyre som gjør beslutningene om utelukkelser, basert på anbefalinger fra fondet og fondets etikkråd. Dette var tidligere en type avgjørelse som ble tatt av Finansdepartementet.

Kan utelukke flere

Det var 1. februar at de nye retningslinjene trådte i kraft. Vilkåret for utelukkelse er at selskaper får 30 prosent eller mer av inntektene sine fra termisk kull, eller baserer minst 30 prosent av sin virksomhet på termisk kull.

Flere selskaper vil trolig bli utelukket senere, ifølge fondet.

– Vi vil fortsette våre undersøkelser og offentliggjøre resultater fra en tredje runde på et senere tidspunkt, sier fondet.

Fondet har skrevet brev til selskapene for å be om informasjon om deres planer, for å kunne vurdere om det fortsatt kan investere i dem.

– For den fremoverskuende vurderingen vil opplysninger gitt av selskapene selv, for eksempel om planer for endring av sammensetningen av energikilder, eller utvikling av kapasitet innen fornybar, være spesielt relevante, skriver fondet.

Miljøorganisasjonene har presset på for at fondet skal selge seg ut fra enda flere kullselskaper, inkludert 77 selskaper som har planer om å bygge nye kullkraftverk.

Dette er ikke i tråd med globale klimaplaner, mener organisasjonene, som har skrevet brev til fondets etikkråd og dessuten gitt ut en rapport om saken.

Les også Ny rapport om Norges kull-nei: Oljefondet må selge ut 67,2 milliarder

Hele listen

Dette er selskapene hvor fondet ikke lenger vil plassere penger:

Alliant Energy Corp, USA

Chugoku Electric Power Co Inc, Japan

DMCI Holdings Inc, Filippinene

Electric Power Development Co Ltd, Japan

Electricity Generating PCL, Thailand

Emera Inc, Canada

Empire District Electric Co, USA

Great Plains Energy Inc, USA

Guangdong Electric Power Development Co Ltd, Kina

Hokuriku Electric Power Co, Japan

Inner Mongolia Yitai Coal Co Ltd, Kina

Jastrzebska Spolka Weglowa SA, Polen

NRG Energy Inc, USA

Tenaga Nasional Bhd, Malaysia

Westar Energy Inc, USA

Les også Oljefondet ut av kull

Disse selskapene settes til observasjon:

CMS Energy Corp, USA

EDP Energias de Portugal SA, Portugal

Endesa SA, Spania

Glow Energy PCL, Thailand

Kyushu Electric Power Co Inc, Japan

OGE Energy Corp, USA

Pinnacle West Capital Corp, USA

SCANA CORP, USA

Southern Co, USA

Talen Energy Corp, USA

Tohoku Electric Power Co Inc, Japan

Her kan du lese mer om Oljefondet Miljøvern